Ρομπ Βαν Νταμ

Ο **Ρόμπερτ Αλεξάντερ Ζατκόφσκι** (*Robert Alex "Rob" Szatkowski*, 18 Δεκεμβρίου 1970), γνωστός ως **Ρομπ Βαν Νταμ**, είναι Αμερικανός επαγγελματίας παλαιστής και περιστασιακά, ηθοποιός. Έχει συμβόλαιο με την εταιρεία WWE. Είναι επίσης γνωστός για τη πορεία του στο Extreme Championship Wrestling (ECW) και Total Nonstop Action Wrestling (TNA). Ο Βαν Νταμ έχει κερδίσει συνολικά 23 πρωταθλήματα ανάμεσα στα ECW, WWE, TNA και διάφορες άλλες επιχειρήσεις πάλης. Είναι ο μόνος παλαιστής που κατάφερε να έχει στη κατοχή του το Πρωτάθλημα WWE και το Πρωτάθλημα ECW την ίδια στιγμή. Επίσης, είναι ένας από τους δυο παλαιστές (μαζί με το Μπόμπι Λάσλεϊ) που έχουν κερδίσει τους Παγκόσμιους Τίτλους WWE, ECW και TNA.

Επιπλέον, έχει πρωταγωνιστήσει σε πολλές διοργανώσεις pay-per-view καθ' όλη τη διάρκεια των τριών δεκαετιών μεταξύ του 1990 και 2010, ανάμεσα στα οποία το November to Remember 1998 (το κορυφαίο σόου του ECW) και η TripleMania 2011 (το μεγαλύτερο σόου του AAA). Το 2002, το περιοδικό Pro Wrestling Illustrated κατέταξε το Βαν Νταμ ως το νούμερο ένα παλαιστή στο κόσμο. Ψηφίστηκε «Περισσότερο Δημοφιλής Παλαιστής» από τους αναγνώστες του περιοδικού το 2001 και το 2002. Το 2014 το WWE τον ονόμασε το σπουδαιότερο σταρ στην ιστορία του ECW.

Εκτός από την επαγγελματική πάλη, ο Βαν Νταμ έχει παίξει ως ηθοποιός σε μια σειρά από τηλεοπτικά σόου, ανάμεσα στα οποία και ένα επεισόδιο του The X-Files. Επίσης έχει πρωταγωνιστήσει στις ταινίες Wrong Side of Town (2010) και 3-Headed Shark Attack (2015).

## Προσωπικές πληροφορίες
Ο Ρομπ μεγάλωσε στο Μπατλ Κρικ, Μίσιγκαν και αποφοίτησε από το Pennfield High School. Το 1987, έκανε τη πρώτη του εμφάνιση στο WWE (τότε World Wrestling Federation), όταν πήρε μέρος σε ένα διαγωνισμό που οργάνωσε ο «Μίλιον Ντόλαρ Μαν» Τεντ Ντιμπιάσι.

## Καριέρα στη πάλη
### Πορεία στο ECW (1996-2001)
#### 1996-1997
Τον Ιανουάριο του 1996, ο Βαν Νταμ υπέγραψε συμβόλαιο με το Extreme Championship Wrestling. Του δόθηκε ο ρόλος του «καλού», λόγω του χαρακτήρα του και των ακροβατικών κινήσεων του μέσα στο ρινγκ. Σύντομα, άρχισε μια αντιπαλότητα με τον Σαμπού, η οποία διήρκεσε για καιρό και οι δυο τους έδωσαν αρκετούς αγώνες. Εντωμεταξύ, ο Βαν Νταμ έγινε «κακός» και απέκτησε έναν νέο μάνατζερ, τον Μπιλ Αλφόνσο. Σε μια άλλη κόντρα που είχε, ο Βαν Νταμ ζήτησε τη βοήθεια του Σαμπού για να εξουδετερώσει τους αντιπάλους του. Αφού συνεργάστηκαν με επιτυχία, οι δυο τους συνέχισαν να παλεύουν ως ομάδα και έφθασαν να διεκδικούν το ομαδικό πρωτάθλημα του ECW.

Το 1997, στο σενάριο ο Βαν Νταμ είχε μια φιλονικία με τον ιδιοκτήτη του ECW, τον Πολ Χέιμαν και ο παλαιστής ισχυρίστηκε πως ήταν πολύ καλός για να βρίσκεται σε αυτό το σόου. Σεναριακά, επίσης υπήρξε μια εισβολή του ECW στο WWE Raw και όταν ο σχολιαστής του Raw, Τζέρι Λόουλερ, εμφανίστηκε στο ECW είχε τον Ρομπ Βαν Νταμ μαζί του. Αυτή η «προδοσία» οδήγησε στη κόντρα του Βαν Νταμ με τον Τόμι Ντρίμερ τον Ιούνιο. Οι δυο τους πάλευαν μεταξύ σε ατομικούς και ομαδικούς αγώνες μέχρι το τέλος του έτους, με τον Βαν Νταμ να κερδίζει στους περισσότερους.

#### 1998-2001
Η δημοτικότητα του Βαν Νταμ ανέβηκε, καθώς τον Απρίλιο του 1998 κατέκτησε το Τηλεοπτικό Πρωτάθλημα ECW. Σύντομα, έγινε ομάδα με τον Σαμπού και οι δυο τους κέρδισαν το Ομαδικό Πρωτάθλημα ECW τον Ιούνιο. Μετά από τρεις μήνες έχασαν το πρωτάθλημα από την ομάδα των Ντάντλεϊ Μπόιζ. Ο Βαν Νταμ συνέχισε να υπερασπίζεται το Τηλεοπτικό Πρωτάθλημα που είχε στη κατοχή του και με τον Σαμπού ανέκτησαν το Ομαδικό Πρωτάθλημα τον Νοέμβριο. Με την είσοδο του 1999, ο Βαν Νταμ διατήρησε το Τηλεοπτικό Τίτλο κόντρα σε διάφορους παλαιστές, όπως Λανς Στορμ, Μπολς Μαχόνεϊ και Σπάικ Ντάντλεϊ. Τον Απρίλιο ο Σαμπού τέθηκε σε διαθεσιμότητα και έτσι η ομάδα απώλεσε το Ομαδικό Πρωτάθλημα. Τους επόμενους μήνες του 1999, ο Βαν Νταμ διατήρησε το Τηλεοπτικό Πρωτάθλημα. Το 2000, άρχισε μια κόντρα με τον Ράινο, διατηρώντας τον τίτλο του, όπως κατάφερε να κάνει και ενάντια στον Σαμπού. Λόγω τραυματισμού αναγκάστηκε να αφήσει το Τηλεοπτικό Πρωτάθλημα, το οποίο είχε στη κατοχή του για 700 ημέρες.

Όταν επέστρεψε, είχε κόντρες με τους Ράινο και Τζέρι Λιν, ενώ διεκδίκησε ανεπιτυχώς το Τηλεοπτικό Πρωτάθλημα. Επειδή η εταιρεία του όφειλε μεγάλα ποσά, ο Βαν Νταμ δεν εμφανιζόταν για αρκετό καιρό στις διοργανώσεις της. Λίγο πριν το ECW χρεοκοπήσει, ο Βαν Νταμ εμφανίστηκε για μια τελευταία φορά, νικώντας τον Τζέρι Λιν.
  
### Πορεία στο WWE (2001-2007)
#### 2001-2003
Μετά από το κλείσιμο του ECW, ο Ρομπ Βαν Νταμ υπέγραψε συμβόλαιο με το WWE. Τον Ιούλιο του 2001, ο Βαν Νταμ εμφανίστηκε σε τηλεοπτική εκπομπή της εταιρίας, με το ρόλο του κακού. Μαζί με τον Τόμι Ντρίμερ, έκαναν επιθέσεις σε άλλους παλαιστές. Παρόλο που είχε το ρόλο του αντιπαθή, ο Βαν Νταμ ήταν αγαπητός στο κοινό λόγω της πορείας του στο ECW και σύντομα κέρδισε το Σκληροπυρηνικό τίτλο από τον Τζεφ Χάρντι. Στη συνέχεια συμμετείχε στη «Συμμαχία», που ήταν μια ένωση του WCW με το ECW, η οποία είχε εισβάλλει (σεναριακά) στο WWE. Ο Βαν Νταμ ήταν ένα από τα σημαντικότερα μέλη της Συμμαχίας και όσο ήταν εκεί, διεκδίκησε το Πρωτάθλημα WWE και κατέκτησε για δεύτερη φορά το Σκληροπυρηνικό τίτλο.
thumb|right|Ο Βαν Νταμ ως Διηπειρωτικός Πρωταθλητής

Ο Βαν Νταμ απέκτησε το ρόλο του καλού και κέρδισε το Διηπειρωτικό Πρωτάθλημα από τον Γουίλιαμ Ρίγκαλ στη WrestleMania 18. Στη συνέχεια, άρχισε μια αντιπαλότητα με τον Έντι Γκερέρο, ο οποίος του πήρε το Διηπειρωτικό Πρωτάθλημα στο Backlash του 2002. Μετά από αρκετές εβδομάδες ανέκτησε το πρωτάθλημα. Αργότερα, ο Βαν Νταμ άρχισε κόντρα με τον μεγαλόσωμο Μπροκ Λέσναρ και τον Ιούλιο κατέκτησε το Ευρωπαϊκό Πρωτάθλημα, συγχωνεύοντας το με το Διηπειρωτικό. Σύντομα, έχασε το Διηπειρωτικό Πρωτάθλημα, όμως το ξανακέρδισε. Ο Βαν Νταμ επιπλέον κέρδισε το Σκληροπυρηνικό Πρωτάθλημα και το συγχώνευσε με το Διηπειρωτικό Πρωτάθλημα. Έπειτα, ο Βαν Νταμ άρχισε μια κόντρα με τον Παγκόσμιο Πρωταθλητή Βαρέων Βαρών, Τριπλ Έιτς. Ο Βαν Νταμ αντιμετώπισε τον Κρις Τζέρικο, σε έναν αγώνα που έχασε το Διηπειρωτικό Πρωτάθλημα, μετά από ανάμειξη του Τριπλ Έιτς. Τον Οκτώβριο, διεκδίκησε το παγκόσμιο τίτλο του Τριπλ Έιτς, όμως ο Ρικ Φλερ του στέρησε τη νίκη. Ένα μήνα μετά, ο Βαν Νταμ νίκησε τον Φλερ. Στη συνέχεια, ο Βαν Νταμ διεκδίκησε το παγκόσμιο τίτλο, ενάντια στον πρωταθλητή Σον Μάικλς. Ο Τριπλ Έιτς τον εμπόδισε να φτάσει στη νίκη και τον Δεκέμβριο νίκησε τον Βαν Νταμ, τελειώνοντας τη κόντρα τους. 

Στις αρχές του 2003, ο Βαν Νταμ συμμάχησε με τον μασκοφόρο Κέιν. Στο Royal Rumble, ο Κέιν ξεγέλασε και απέκλεισε τον Βαν Νταμ από τον αγώνα. Τον Μάρτιο οι δυο τους έγιναν ομαδικοί πρωταθλητές και αφού υπερασπίστηκαν τους τίτλους σε διαφορετικές περιπτώσεις, τους έχασαν τον Ιούλιο. Στη συνέχεια, ο Κέιν έχασε από τον Τριπλ Έιτς και αναγκάστηκε να βγάλει τη μάσκα του. Όταν φανέρωσε το πρόσωπο του, έχασε τη ψυχραιμία του και εξουδετέρωσε τον Βαν Νταμ, ο οποίος είχε μπει στο ρινγκ για τον ηρεμήσει. Έπειτα, οι δύο παλαιστές άρχισαν μια κόντρα. Τον Αύγουστο, ο Βαν Νταμ διεκδίκησε το Διηπειρωτικό Πρωτάθλημα του Κρίστιαν, όμως ο Κέιν εισέβαλε στο ρινγκ και τον χτύπησε με μια μεταλλική καρέκλα. Οι δύο τους, ήρθαν αντιμέτωποι σε έναν αγώνα με ακραίους κανόνες και σε έναν αγώνα σε κλουβί, με τον Κέιν να νικά και στους δυο.

Στη συνέχεια, ο Βαν Νταμ άρχισε κόντρα με τον Κρις Τζέρικο και τον Διηπειρωτικό Πρωταθλητή, Κρίστιαν. Ο Κρίστιαν τους νίκησε σε έναν τριπλό αγώνα, όμως τον Σεπτέμβριο ο Βαν Νταμ του πήρε το πρωτάθλημα. Καθώς περνούσε το έτος, ο Βαν Νταμ είχε κόντρα με τον Κρις Τζέρικο και κατέκτησε για πέμπτη φορά το Διηπειρωτικό Πρωτάθλημα. Σύντομα, ο έχασε το τίτλο, από τον -τότε- ανερχόμενο Ράντυ Όρτον, ο οποίος βοηθήθηκε από τον Ρικ Φλερ. 

#### 2004-2007
Τον Φεβρουάριο του 2004, μαζί με τον Μπούκερ Τι έγιναν οι παγκόσμιοι ομαδικοί πρωταθλητές, αφού νίκησαν τους Ρικ Φλερ και Μπατίστα. Τον Μάρτιο στη WrestleMania 20, διατήρησαν τα πρωταθλήματα κόντρα σε άλλες τρεις ομάδες, ενώ αργότερα τον ίδιο μήνα τα πρωταθλήματα επέστρεψαν στους προκατόχους τους. Αφού απέτυχε να κατακτήσει το Πρωτάθλημα Ηνωμένων Πολιτειών, ο Βαν Νταμ έγινε ομάδα με τον Ρέι Μιστέριο και μαζί έγιναν οι Ομαδικοί Πρωταθλητές WWE. Τον Ιανουάριο του 2005, ο Βαν Νταμ τραυματίστηκε στο γόνατο και έχασαν τα πρωταθλήματα.
thumb|right|Οι βετεράνοι του ECW

Τον Ιούνιο το WWE διοργάνωσε ένα σόου επανένωσης του ECW, με τον Βαν Νταμ να εμφανίζεται και να μιλά στο κοινό. Τον Ιανουάριο του 2006 επέστρεψε στα ρινγκ, παλεύοντας στο Royal Rumble. Στη WrestleMania 22, ο Βαν Νταμ νίκησε στον αγώνα Money in the Bank και κέρδισε το ομώνυμο συμβόλαιο. Επίσης για τρεις μήνες κατείχε το Διηπειρωτικό Πρωτάθλημα. Τον Ιούνιο χρησιμοποίησε το συμβόλαιο που είχε και πήρε αγώνα τίτλου με τον Τζον Σίνα. Ο Βαν Νταμ τον νίκησε και έγινε ο νέος Πρωταθλητής WWE. Αργότερα μεταφέρθηκε στο νέο εβδομαδιαίο σόου του WWE, το ECW. Εκεί ο Πολ Χέιμαν του απένειμε το Παγκόσμιο Πρωτάθλημα ECW και ο Βαν Νταμ κατείχε και τα δύο πρωταθλήματα την ίδια στιγμή. Ο Βαν Νταμ διατήρησε το Πρωτάθλημα WWE κόντρα στον Ετζ, όμως τον Ιούλιο το έχασε από αυτόν. Μετά, έχασε και το Πρωτάθλημα του ECW, από τον ογκώδη Μπιγκ Σόου. Εντωμεταξύ, ο Βαν Νταμ βρέθηκε να έχει στη κατοχή του ναρκωτικές ουσίες και το WWE τον απέκλεισε για τριάντα μέρες από τα τηλεοπτικά του προγράμματα. Όταν επέστρεψε, προσπάθησε να κερδίσει το Πρωτάθλημα ECW, όμως δεν τα κατάφερε. 

Στις αρχές του 2007, ο Βαν Νταμ συμμάχησε με άλλους τρεις βετεράνους που βρίσκονταν και στο αυθεντικό ECW. Όλοι άρχισαν μια κόντρα με ανερχόμενους παλαιστές του σόου. Στη WrestleMania 23, οι βετεράνοι νίκησαν τους ανερχόμενους παλαιστές. Μετά, ο ιδιοκτήτης της εταιρίας, Βινς Μακμάν κέρδισε τον τίτλο του ECW, προκαλώντας την αντίδραση των βετεράνων, οι οποίοι μίλησαν για θάνατο του ECW. Το Φθινόπωρο, ο Ρομπ Βαν Νταμ τραυματίστηκε (σεναριακά) από τον Ράντυ Όρτον και αποχώρησε από το WWE. Πριν από αυτό, διαγνώστηκε καρκίνος στη γυναίκα του και γι' αυτό εκείνος θέλησε να αποχωρήσει. Το 2009, επέστρεψε για μια νύχτα, συμμετέχοντας στο Royal Rumble.   

### Πορεία στο TNA Wrestling (2010-2013)
#### Παγκόσμιο Πρωτάθλημα και EV 2.0
thumb|left|140px|Ο Βαν Νταμ ως παγκόσμιος πρωταθλητής
Στις 8 Μαρτίου του 2010 πρωτοεμφανίστηκε στο TNA Wrestling νικώντας τον βετεράνο Στινγκ. Στις 19 Απριλίου, νίκησε τον Τζεφ Χάρντι για να γίνει πρώτος διεκδικητής του Παγκόσμιου Πρωταθλήματος TNA και στο κύριο γεγονός της βραδιάς νίκησε τον Έι Τζέι Στάιλς, για να γίνει ο Παγκόσμιος Πρωταθλητής TNA. Ο Βαν Νταμ υπερασπίστηκε τον τίτλο του εναντίον του Ντέσμοντ Γουλφ και εναντίον του Έι Τζέι Στάιλς στο Sacrifice. Στο Slammiversary, ο Βαν Νταμ νίκησε τον Στινγκ και στο Victory Road εξουδετέρωσε τους Αμπύς, Μίστερ Άντερσον και Τζεφ Χάρντι.

Ο Βαν Νταμ συμμετείχε σε ένα σενάριο που αφορούσε την επιστροφή των βετεράνων του παλαιού ECW, με τους Τόμι Ντρίμερ, Ρέιβεν, Ράινο, Σαμπού, Μικ Φόλεϊ, Πατ Κένεϊ, Ντίβον, Αλ Σνόου και Στίβι Ρίκαρντς, να εγκαθίστανται στο σόου. Όλοι αυτοί έγιναν γνωστοί ως «EV 2.0». Η ιδιοκτήτρια του TNA, Ντίξι Κάρτερ, αποφάσισε πως το συνδρομητικό σόου Hardcore Justice θα περιέχει μόνο αγώνες των παλαιών παλαιστών του ECW, ώστε να αποδοθεί τιμή στη θρυλική εταιρεία του κατς. Η ομάδα EV 2.0 ήρθε σε ρήξη με την ομάδα «Ιμόρταλ», με την τελευταία να επικρατεί αρχικά. Τον Αύγουστο, ένα μέλος της Ιμόρταλ, ο Αμπύς, τραυμάτισε τον Βαν Νταμ με αποτέλεσμα ο τελευταίος να παραδώσει τον τίτλο του. Στη συνέχεια, η EV 2.0 νίκησε την αντίπαλη ομάδα στη κορυφαία διοργάνωση του TNA, το Bound for Glory. Την ίδια βραδιά, ο Βαν Νταμ επέστρεψε αγωνιστικά, νικώντας τον Αμπύς σε έναν αγώνα με ακραίους κανόνες. 

Αργότερα, ο Έρικ Μπίσοφ ισχυρίστηκε πως υπήρχε ένας προδότης μέσα στην EV 2.0 και ο Βαν Νταμ άρχισε να τον αναζητά. Οι Βαν Νταμ και Σαμπού έχασαν σε έναν αγώνα από τους Beer Money, χάρη σε μη εσκεμμένη επίθεση του Σαμπού στον Βαν Νταμ. Ο Βαν Νταμ χτύπησε τον Σαμπού, λόγω της ήττας και τον Ρέιβεν επειδή πίστευε πως είναι ο προδότης της ομάδας. Σύντομα, ο Βαν Νταμ εκδιώχθηκε από την ομάδα. Στο Turning Point, ο Βαν Νταμ νίκησε το μέλος της EV 2.0, Τόμι Ντρίμερ, αφού ο τελευταίος τον είχε προκαλέσει σε αγώνα. Στη συνέχεια, αποδείχθηκε πως ο προδότης ήταν ο Ράινο, αφού ο τελευταίος επιτέθηκε στον Βαν Νταμ. Τον Δεκέμβριο στο Final Resolution, ο Βαν Νταμ νίκησε τον Ράινο, σε αγώνα Αγώνα αίματος. Η EV 2.0 ήρθε στο τέλος της και στις αρχές του 2011, ο Βαν Νταμ έχασε από τον Ματ Χάρντι στο Genesis. Τον Φεβρουάριο στο Against All Odds, νίκησε τον Χάρντι. Παράλληλα, ο Βαν Νταμ συνέχισε να μην έχει φιλικές σχέσεις με την ομάδα Ιμόρταλ και πάλευε με διάφορα μέλη της.

#### Κόντρες και Τίτλος Κατηγορίας Χ
Στις 10 Ιουλίου του 2011 στο Destination X, ο Βαν Νταμ νίκησε τον άσπονδο εχθρό του, τον Τζέρι Λιν. Τον Αύγουστο στο Hardcore Justice, ο Βαν Νταμ έχασε από τον Κρίμσον χάρη στην παρέμβαση του Τζέρι Λιν. Εκτός από αυτό, επενέβη και σε άλλους αγώνες. Στο Bound for Glory, ο Βαν Νταμ κατάφερε να νικήσει τον Τζέρι Λιν σε έναν αγώνα με ακραίους κανόνες.
Στις 10 Νοεμβρίου σε επεισόδιο του Impact Wrestling, ο Βαν Νταμ δεν άφησε τον Κρίστοφερ Ντάνιελς να χρησιμοποιήσει μια παράνομη κίνηση στον Έι Τζέι Στάιλς. Μετά από τρεις μέρες στο Turning Point, ο Βαν Νταμ νίκησε τον Κρίστοφερ Ντάνιελς σε αγώνα χωρίς κανόνες. Στη 1η Δεκεμβρίου, ο Βαν Νταμ διεκδίκησε το Τηλεοπτικό Πρωτάθλημα από τον Ρόμπι Ι., όμως ο Ντάνιελς του κόστισε τον αγώνα. Στο Final Resolution, νίκησε ξανά τον Κρίστοφερ Ντάνιελς.

Τον Ιανουάριο του 2012 στο Genesis, ο Βαν Νταμ έχασε από τον Γκάνερ και αποχώρησε με φορείο από την αρένα. Τον Απρίλιο επέστρεψε και συμμετείχε με επιτυχία στην ομάδα του Γκάρετ Μπίσοφ στο Lockdown. Στο επόμενο επεισόδιο του *Impact Wrestling*, ο Βαν Νταμ νίκησε τον Μίστερ Άντερσον και τον Τζεφ Χάρντι σε έναν τριπλό αγώνα, για να γίνει ο πρώτος διεκδικητής του Πρωταθλήματος TNA. Τον Μάιο στο Sacrifice, ο Βαν Νταμ διεκδίκησε το Πρωτάθλημα TNA, κόντρα στον πρωταθλητή Μπόμπι Ρουντ, χωρίς επιτυχία. Τον επόμενο μήνα στο Slammiversary, ο Βαν Νταμ έχασε από τον Μίστερ Άντερσον, σε έναν αγώνα που συμμετείχε και ο Τζεφ Χάρντι. Σύντομα, ο Βαν Νταμ συμμετείχε στο ετήσιο τουρνουά για την ανάδειξη του πρώτου διεκδικητή του παγκόσμιου τίτλου, στο Bound for Glory. Ο Βαν Νταμ, κατάφερε να σημειώσει αρκετές νίκες, ώστε να βρίσκεται σε υψηλή θέση. Στην ημιτελική φάση, αποκλείστηκε από το τουρνουά. Στη συνέχεια, ο Βαν Νταμ ανακοίνωσε πως του δόθηκε η ευκαιρία να διαλέξει τον αντίπαλο του για το Bound for Glory. Η επιλογή του ήταν να παλέψει με τον Πρωταθλητή Κατηγορίας Χ, Ζίμα Άιον. Στο Bound for Glory, ο Βαν Νταμ νίκησε τον αντίπαλο του και έγινε ο νέος Πρωταθλητής Κατηγορίας Χ. Ο Βαν Νταμ κράτησε τον τίτλο για τέσσερις μήνες, χάνοντας το τον Φεβρουάριο του 2013. Αυτός ήταν και ο τελευταίος αγώνας του στο TNA Wrestling, αφού το συμβόλαιο του δεν ανανεώθηκε.

### Επιστροφή στο WWE (2013-2014)
Ο Ρομπ Βαν Νταμ συμφώνησε με το WWE και υπέγραψε συμβόλαιο, το οποίο τον δεσμεύει για ορισμένες εμφανίσεις. Στις 16 Ιουνίου του 2013, το WWE ανακοίνωσε την επιστροφή του. Στο Money in the Bank σε ομώνυμο αγώνα ο Βαν Νταμ επέστρεψε στο WWE, μέσα σε επευφημίες του κοινού, αποτυγχάνοντας ωστόσο να κερδίσει. Τον Αύγουστο στο SummerSlam, διεκδίκησε το Πρωτάθλημα Ηνωμένων Πολιτειών κόντρα στον πρωταθλητή Ντιν Αμπρόουζ, όμως νίκησε αντικανονικά και δεν πήρε το πρωτάθλημα. Στο Night of Champions Βαν Νταμ πήρε άλλη μια παρόμοια νίκη απέναντι στον Αλμπέρτο Ντελ Ρίο και δεν κατάφερε να κερδίσει το Παγκόσμιο Πρωτάθλημα Βαρέων Βαρών. Τον Οκτώβριο στο WWE Battleground σε επαναληπτικό αγώνα, ο Ντελ Ρίο τον νίκησε. Μετά από μια αποχή μηνών, ο Βαν Νταμ επέστρεψε τον Απρίλιο του 2014 στο Raw. Στη συνέχεια προσπάθησε να γίνει Διηπειρωτικός Πρωταθλητής χωρίς επιτυχία.

## Στιλ, χαρακτήρας και αποδοχή στην επαγγελματική πάλη
Το όνομα «Ρομπ Βαν Νταμ» του δόθηκε το 1992 από το Ρον Σλίνκερ, διοργανωτή αγώνων πάλης στη Φλόριντα, πιθανώς για την εμπειρία του στις πολεμικές τέχνες και στην ομοιότητα του με τον ηθοποιό Ζαν-Κλοντ Βαν Νταμ. Στα πρώτα χρόνια της καριέρας του, χρησιμοποίησε τη κίνηση «Moonsault Split» ως τη τελειωτική του κίνηση, μέχρι που υιοθέτησε το Frog Splash (μετονομασμένο σε Five Star Frog Splash) ως τη τελειωτική του κίνηση. Κατά τη διάρκεια του WWE Hall of Fame το 2021, ο τότε πρόεδρος του WWE Βινς Μακμάν και ο Τριπλ Έιτς είπαν ότι ο Βαν Νταμ άλλαξε το στιλ της πάλης.

## Στην πάλη
thumb|right|Ο Βαν Νταμ εκτελεί το Rolling Thunder.

### Τελειωτικές κινήσεις
* Five-Star Frog Splash
* Rolling Thunder

### Χαρακτηριστικές κινήσεις
* Monkey flip
* Roundhouse kick
* Step-over spinning wheel kick
* Split-legged moonsault
* Standing moonsault
* Flying thrust kick
* Guillotine leg drop
* Van Daminator 
* Van Terminator

### Ψευδώνυμα
* "RVD"
* "Mr. Monday/Tuesday/Thursday/Friday Night" 
* "Mr. Money in the Bank"
* "The Whole Dam Show"
* "The Whole F'n Show"
* "Mr. Pay-Per-View" (Στο ECW)

### Τίτλοι και Κατορθώματα
#### Στο Extreme Championship Wrestling
* Ομαδικό Πρωτάθλημα ECW - με τον Σαμπού (2 φορές) 
* Τηλεοπτικό Πρωτάθλημα ECW (1 φορά)

#### Στο World Wrestling Entertainment
* Πρωτάθλημα WWE (1 φορά)
* Παγκόσμιο Πρωτάθλημα ECW (1 φορά)
* Διηπειρωτικό Πρωτάθλημα (6 φορές)
* Παγκόσμιο Ομαδικό Πρωτάθλημα - με τον Κέιν (1) και με τον Μπούκερ Τι (1)
* Ομαδικό Πρωτάθλημα WWE - με τον Ρέι Μιστέριο (1 φορά)
* Ευρωπαϊκό Πρωτάθλημα (1 φορά)
* Σκληροπυρηνικό Πρωτάθλημα (4 φορές)
* Money in the Bank (2006)
* WWE Hall of Fame (Κλάση του 2021)

#### Στο Total Nostop Action Wrestling
* Παγκόσμιο Πρωτάθλημα ΤΝΑ (1 φορά)
* Πρωτάθλημα Κατηγορίας Χ (1 φορά)

## Πηγές
*Η προσωπική του ιστοσελίδα
*Προφίλ στο ProWrestling.com 

Κατηγορία:Αμερικανοί πολωνικής καταγωγής
Κατηγορία:Επαγγελματίες παλαιστές
Κατηγορία:Επαγγελματίες παλαιστές του WWE
Κατηγορία:Αμερικανοί ηθοποιοί κινηματογράφου
Κατηγορία:Αμερικανοί ηθοποιοί τηλεόρασης